
Magyarországi nemzeti parkok bivalyállományainak Haematopinus-, és Mycoplasma-fertőzöttségéről

A szerző a vérszívótetű-, és mikoplazma-fertőzöttség biológiáját, járványtanát és kórtanát elemezte házibivalyokon, először, Magyarország nemzeti parkjaiban, 2011. dec. 19-től 2012. máj. 4-ig. Összesen 367 bivalyt tanulmányozott a Balaton-felvidéki Nemzeti Parkban (Zalavár), a Fertő-Hanság Nemzeti Parkban (Hany) és a Kiskunsági Nemzeti Parkban (Mórahalom, Kígyós). Vizsgálatainak célja, hogy megállapítsa a vérszívótetvek és a mikoplazmák elterjedtségét. A szőrmintákat a nyak jobb- vagy baloldalának középső tájékáról (2 cm2) gyűjtötte. A tetveket Ferris (1933) alapján, Conrad USB mikroszkóp és Wild-Leitz-Leica M420 fotomakroszkóp segitségével meghatározva, összesen 3106 serkét, 10 lárvát és 105 kifejlett Haematopinus tuberculatus vérszívótetvet számolt. A vizsgálatok eredményeinek kvantitatív parazitológiai értékei (QP 3.0 program használatával (Rózsa, Reiczigel, Majoros 2000, 2005)) az 1. ábrán olvashatók.

1. ábra
A magyarországi nemzeti parkok bivalyállományinak Haematopinus tuberculatus-fertőzöttségének kvantitatív parazitológiai értékei
Két nemzeti parkban összesen 20, véletlenszerűen kiválasztott bivalytól orr- és hüvelytampon-mintát vett steril transzport (Sarstedt) táptalajra.
A mikoplazma-fertőzöttség előfordulása 20 orrtampon-mintából 20 pozitív, 20 hüvelytampon-mintából 17 pozitív volt Mycoplasma bovis és M. bovirhinis fajokra.

